Miklar aðgangshindranir séu inn í lyfjageirann og því er erfitt fyrir nýja aðila að koma inn á markaðinn . Á dögunum gaf Hagfræðistofnun út skýrslu sem fjallaði um lyfjamarkaðinn hér á landi líkt og Viðskiptablaðið hefur greint frá . Í skýrslunni kom meðal annars fram að miklar aðgangshindranir séu inn í lyfjageirann og því sé erfitt fyrir nýja aðila að koma inn á markaðinn . „ Það eru að sjálfsögðu fagaðilar í heilbrigðisgeiranum sem þyrftu að meta hvort þessar aðgangshindranir séu of miklar eða nauðsynlegar , “ segir Ágúst . Hann bætir við að það fylgi mikill kostnaður skráningu lyfja hér á landi sem þyrfti mögulega að taka til skoðunar . Ólafur Adolfsson , lyfsali hjá Apóteki Vesturlands , tekur undir að kostnaður við skráningu lyfja sé mikill . „ Það er mikill kostnaður við skráningu lyfja hér á landi . Það þarf til að mynda að þýða alla fylgiseðla með lyfjum yfir á íslensku . Síðan þarf fylgiseðill að vera í hverri seldri pakkningu sem er að mínu mati óþarfi því þessar upplýsingar er hægt að nálgast á netinu . “ Spurður hvort hann telji kvaðir um birgðahald vera of strangar segir hann svo ekki vera . „ Það er klausa í lögunum sem segir að sé lyf ekki til hjá lyfsala beri honum að útvega það eins fljótt og auðið er . Þannig að ég tel að þessar kvaðir séu ekki óþarflega strangar . Hins vegar flækja álagningarreglur lyfja og fyrirkomulag útgáfu lyfjaverðskrár birgðahald í lyfjabúðum með því að búa ýmist til hvata til að hamstra lyf eða framkalla lyfjaskort í lyfjabúðum . ” Fyrirhugaðar eru breytingar á lyfjalögum og fram kemur í ársskýrslu heilbrigðisráðherra fyrir árið 2018 að undirbúningi að sameiginlegu útboði Danmerkur , Noregs og Íslands vegna kaupa á völdum lyfjum til notkunar á sjúkrahúsi sé lokið . Þá stendur einnig til að vinna að innleiðingu rafrænna fylgiseðla . Tvö fyrirtæki ráðandi á lyfjamarkaði Lyfja og Lyf og heilsa ráði saman lyfjamarkaðnum á höfuðborgarsvæðinu en fyrirtækin tvö hafa um 60 - 65% markaðshlutdeild á landinu öllu . Að mati skýrsluhöfunda liggur forskot fyrirtækjanna tveggja að stórum hluta í hagkvæmni í rekstri . Giskað hefur verið á að Costco apótekið sem kom inn á markaðinn í maí 2017 sé með 10% markaðshlutdeild . Afkoma smásalanna á lyfjamarkaði hefur verið misgóð . Á árunum 2014 til 2017 var hagnaður tveggja stærstu keðjanna tæp 4% af rekstrartekjum , en hagnaður annarra lyfsala var aðeins rúmlega 1% af tekjum .